ปปง.ออกกฎกระทรวงคุมแบงก์เปิดบัญชีผิด กม.
พ.ต.อ.สีหนาท ประยูรรัตน์ เลขาธิการสำนักงานป้องกันและปราบปรามการฟอกเงิน (ปปง.) เป็นประธานการประชุมเรื่องกฎกระทรวงกำหนดหลักเกณฑ์และวิธีการตรวจสอบเพื่อทราบข้อเท็จจริงเกี่ยวกับลูกค้า พ.ศ. 2555 เพื่อชี้แจงรายละเอียดเกี่ยวกับการตรวจสอบเพื่อทราบข้อเท็จจริงเกี่ยวกับลูกค้าให้สถาบันการเงินและผู้ประกอบอาชีพ ตามมาตรา 16 (1) และ (9) โดยมีเจ้าหน้าที่ธนาคาร 400 คน เข้ารับฟังรายละเอียดของกฎกระทรวง ซึ่งจะมีผลบังคับใช้ในวันที่ 21 ส.ค.นี้ หากธนาคารฝ่าฝืนไม่ตรวจสอบข้อเท็จจริงลูกค้าก่อนอนุญาตเปิดบัญชีจะมีความผิดและมีโทษปรับบัญชีละ 5 แสนบาท
30 มิ.ย. 2555

พ.ต.อ.สีหนาท ประยูรรัตน์ เลขาธิการสำนักงานป้องกันและปราบปรามการฟอกเงิน (ปปง.) เป็นประธานการประชุมเรื่องกฎกระทรวงกำหนดหลักเกณฑ์และวิธีการตรวจสอบเพื่อทราบข้อเท็จจริงเกี่ยวกับลูกค้า พ.ศ. 2555 เพื่อชี้แจงรายละเอียดเกี่ยวกับการตรวจสอบเพื่อทราบข้อเท็จจริงเกี่ยวกับลูกค้าให้สถาบันการเงินและผู้ประกอบอาชีพ ตามมาตรา 16 (1) และ (9) โดยมีเจ้าหน้าที่ธนาคาร 400 คน เข้ารับฟังรายละเอียดของกฎกระทรวง ซึ่งจะมีผลบังคับใช้ในวันที่ 21 ส.ค.นี้ หากธนาคารฝ่าฝืนไม่ตรวจสอบข้อเท็จจริงลูกค้าก่อนอนุญาตเปิดบัญชีจะมีความผิดและมีโทษปรับบัญชีละ 5 แสนบาท
พ.ต.อ.สีหนาท กล่าวว่า ภายหลังประเทศไทยถูกขึ้นอันดับเป็นประเทศต้องจับตาความเสี่ยงในการฟอกเงินและสนับสนุนทางการเงินแก่การก่อการร้าย เนื่องจากไม่มีมาตรการป้องกันที่ดี ปปง. จึงเสนอให้ออกกฎกระทรวงเพื่อวางมาตรการให้สถาบันการเงินตรวจสอบเพื่อทราบข้อเท็จจริงเกี่ยวกับลูกค้าก่อนอนุมัติเปิดบัญชีเงินฝาก โดยหลังจากนี้การเปิดบัญชีธนาคารจะไม่ใช่เรื่องง่าย ธนาคารต้องเรียกเอกสารยืนยันตัวบุคคลอย่างละเอียด พร้อมวัตถุประสงค์ในการเปิดบัญชี หากตรวจสอบพบว่าเป็นบริษัทกระดาษ หรือเปเปอร์คอมพานี และมีพฤติกรรมใช้นอมินีรับจ้างเปิดบัญชีแทน ธนาคารต้องระงับบัญชีดังกล่าว ยกตัวอย่าง กรณีบัญชีที่มีเงินหมุนเวียนหลักสิบล้านบาท แต่เจ้าของบัญชีเป็นนักศึกษาไม่มีอาชีพอื่น จะถือว่ามีรายได้ไม่สอดคล้องกับอาชีพ หรือกรณีทำธุรกรรมโอนเงินระหว่างประเทศจะต้องมีหลักฐานชัดเจนว่าทำธุรกิจประเภทใด มีกระแสเงินเข้าออกสม่ำเสมอ สอดรับกับรายการเสียภาษี ไม่ใช่เปิดบัญชี 1,000 บาท แต่มีเงินโอนเข้าบัญชีครั้งละ 20-30 ล้านบาท
“ต่อไปนี้ธนาคารจะต้องไม่เป็นช่องทางชำระเงินของธุรกิจผิดกฎหมาย มีข้อมูลจากการวิจัยเบื้องต้นระบุว่า เงินที่ไหลผ่านในระบบธนาคาร คิดเป็น 5% ของรายได้ประชาชาติ เป็นเงินที่มาจากธุรกิจมืด อาชญากรไม่เพียงฟอกเงินผ่านสถาบันการเงิน แต่ใช้บริการของสถาบันการเงินเป็นช่องทางสำคัญในการรับและจ่ายเงิน โดยระยะหลังขยายตัวไปใช้บริการเอ็มเปย์เพิ่มขึ้น โดยเฉพาะบริการบัตรเติมเงินหลายประเภทซึ่งผู้ให้บริการจะกำหนดเพียงวงเงินขั้นต่ำ แต่ไม่ได้กำหนดเพดานสูงสุด ทำให้คนร้ายเลี่ยงไปรับจ่ายเงินผ่านบัตรเติมเงินโทรศัพท์มือถือและบัตรเติมเงินรถไฟฟ้า ซึ่งสามารถนำบัตรไปขึ้นเงินสดได้หลังชำระค่าธรรมเนียมให้ผู้บริการ ดังนั้น ปปง. จึงกำหนดให้ผู้ประกอบการบัตรเติมเงินต้องเก็บข้อมูลบัตรประชาชนและหนังสือเดินทาง (พาสปอร์ต) ของผู้ที่มีวงเงินในบัตรเติมเงินมาก กว่า 5 หมื่นบาท” พ.ต.อ.สีหนาท กล่าว